"Ndza ku twa DR! A a ndzi nga lemuki leswaku u endliwile hi tinsimbi ta Majarimani." Tatana Nghunyule Malenga u lo na khoma R450 000, 00 ya Lotto, o sungula ku ka a nga ha khomakhomeki. A a nga swi tivi leswaku mali yoleyo a hi mali naswitsanana. U ngheniwile hi manyunyu ya xitsotso, a rivala leswaku vukosi i mberha. U tshikile Rose, nsati wa yena wa xitekwa, loyi ngi a ri mudyondzisi kwala mugangeni wa ka vona exikolweni xa Phurayimari, kutani a ya tshama na Tintswalo, loyi ngi a ri mhika, elokhixini ra Twananani. A va tshama exitandini xa Tintswalo loyi a a tirha ku koropa evhengeleni ra ka Ellerines, hikuva nyangwa wa xikolo a a nga wu tivi. Loko a fika ekaya ka Tintswalo, u hindzimuxile yindlu ya Tintswalo ya makamara manharhu, a aka dyiyindlu dya makamara ya nhungu. Dyiyindlu dya kona dyi n'wi koxe R150 000, 00. U tlhandlekele hi ku tixavela movha wa manyunyu lowu wu n'wi koxeke mali yo ringana R140 000, 00. Loko vanhu va n'wi vutisa leswaku hikwalaho ka yini a ya tshama elokhixini, yena a a va hlamula a ku: ''Vutomi bya muganga byi ndzi hlambisa timbilu, naswona swi fanele swi tikomba leswaku na mina se ndza tikota''. Leswi Nghunyule a a vula leswaku Tintswalo a xi na to tala, a ku ri hava nchumu na wun'we lowu a a n'wi fihlela wona. Tintswalo hi yena a a tshama na khadi ra bangi leswaku loko un'wana wa vona o tshuka a lava mali, yena a ya yi xokola ebangini. Swi fambise sweswo ku fikela loko nuna na nsati va tlulana milenge. Leswi swi vangiwile hi leswi Nghunyule a a ri xilovekelo, kutani siku na siku a vuya a lo hliki, nomo wu ri karhi wu nuha byalwa onge wo lava ku rhurhela tinhongani. Loko Tintswalo a ku wa vula, a a byeriwa hi ta vusweti bya yena no ka a nga nghenangi xikolo. Tintswalo u kale a karhala hi mhaka leyi, kutani a vona swi antswa ku tikumela un'wana wo hungasana na yena. Siku rin'wana Nghunyule u te loko a vuya hi le mporosini, a kuma leswaku se ku nghene xihovori xin'wana laha kaya. Hiloko xi n'wi pakela mpahla ya yena hinkwayo xi n'wi lerisa leswaku a khoma ndlela a kongoma eka rikwavo, a sukela nsati wa xona. Nghunyule u lo na xi languta kan'we emahlweni, o swi vona xikan'wekan'we leswaku u boheka ku teka xileriso xolexo. U sungurile hi ku kombela Tintswalo ku n'wi nyika khadi rakwe ra bangi. Hiloko Tintswalo xi n'wi hoxa hi rona. Mbuyangwana a a ehleketa leswaku mali ya ha ri kona le bangini. Loko a ringeta ku xokola mali yo ringana R1000, 00, hiloko muchini wu n'wi tivisa leswaku a nga na mali yo enela. A hoxa khadi ra vumbirhi, a ba mali yoliyani nakambe, a ehleketa leswaku muchini kumbexana wu lo copeta, muchini wu tlhela wu tsala hungu roleriyani. A a nga ha ta swi kota ku endla tano ra vunharhu hikuva muchini a wu ta mita khadi. Hiloko a hoxa khadi emuchinini nakambe, kutani a vutisa mali leyi yi saleke. Muchini wu n'wi tsalela xilipi xo kombisa leswaku ku lo sala ntsena R100,00. Hiloko Nghunyule tindleve ti sungula ku hundza nhloko. Leswi se a a tshikile na ntirho wa vuthicara, a a to swi yini mbuyangwana Phela se a a vula leswaku vuthicara a byi dyisi, bya gabisa naswona byi vangela vusiwana?